作者：李曾伯
词牌/韵律：贺新郎

paragraphs: 岭蜀天涯路。
忆前年、担簦西上，旌麾南去。
谁谓潇湘还解后，重对灯前笑语。
挺乔木、森森犹故。
梅外柳边官事了，记牢之、曾著元戎府。
聊访问，旧游处。
酒边不用伤南浦。
为鄇亭、百年门户，正烦宗主。
见说君王方旰食，借箸哺应为吐。
这官职、二郎须做。
若见时贤询小阮，愿早携、襏襫耕春雨。
嗟矍铄，恐迟暮。